Papersnake/gushiwen huggingface dataset:
宿城西与麦盛际
陈子升（明代）

杠门新一出，听尔话汾州。远梦断山驿，冷烟生海楼。

得僮吴语变，开箧汉碑留。莫恨田方老，还应教魏侯。
斑石枕联句
向宗道（宋代）

斸得西山骨，磨砻露斑駮。凝结一何怪，形模万难学。

直疑彩云根，又讶紫珉礏。中瘦■蛟腹，外文灼龟壳。

冷剖清泉肝，𥡥榰老鳌脚。坚方君子性，清纯圣人璞。

有气当补天，无瑕应并瑴。定渍盘古苔，想漏神农药。

堪作梦寐宝，尤是炎蒸托。眠月病头愈，横风酲肺濯。

珊瑚侈可唾，陶甄脆堪扑。夜深魇鬼惊，昼冷诗魔愕。

首惬无俗梦，心清去烦恶。蕲簟方敢友，蜀筇良可攫。

何必檄愈风，何必文驱疟。质任儿女嗤，顽宜童仆谑。

枕流固迂诞，藉糟徒落魄。润生审将雨，辉发疑有珏。

髑髅庄生狂，虎魄宋武薄。欲镵中郎铭，文章体犹弱。

欲秘淮南书，神仙志非乐。我疑混沌矿，谁与砻窍凿。

可作甘寝舆，华胥诣冥寞。子道足施为，我拙困婴缚。

已谋具巾屦，行当老嵩霍。子其乞我归，终焉卧云壑。

嗜好我已痴，须求子惟悫。毡旧王固惜，瓢陋颜不博。

异时一经子，便当千金橐。客退独摩拂，卧送山月落。
瑶华 和山居琼花作
杨玉衔（清代）

舞衣拖縠，珠佩披离，斗嫦娥腰束。风来瑶圃。仙梦里、恍见瀛洲束玉。

飞琼何事，降洛浦、凌波仙躅。只翩然、雪氅霓裳，妒煞瘦红肥绿。

年时一梦扬州，忆釐观巡檐，也曾三宿。依稀酒醒，瑶钗坠、月影横斜茵褥。

绿竹无分，梨云拥、石崇金谷。到而今、曝褐岩扃，粉捏纪游镌竹。
偈颂一百六十首
释宗杲（宋代）

三转法轮於大千，其轮本来常清净。
天人得道此为证，三宝於是现世间。
与张朝用太守饮紫阳庵晚至三茅观
程敏政（明代）

山上危亭四望空，不知真境落尘中。羽衣化鹤留仙骨，月斧穿云试鬼工。

天狗堕馀悬石坠，金牛开出断崖通。酒酣更上三茅阁，万里潮翻夕照红。
投李益
贾岛（唐代）

四十归燕字，千年外始吟。已将书北岳，不用比南金。
题《东湖钓隐图》赠张无待
朱用纯（清代）

短衣匹马天涯路，一年一恸空归去。不须舍旁苦竹逃，不须岸上牵船住。

泛泛东湖弄碧波，借问姓名张志和。曾寻沧海逢黄石，且脱青囊挂绿蓑。

有时放艇湖心白，一竿惊动蛰龙宅。会兴云雨遍大荒，再访五湖范少伯。
题潜园胜景爽吟阁
查元鼎（清代）

飞阁凌霄起，山川一望收。翠屏春草合，丹嶂夏云浮。

花与诗篇丽，松将琴韵幽。晋唐遗绪在，千载续风流。
游天竺寺有怀谢康乐
李奎（宋代）

秋光澹岩岫，入谷闻晨钟。
白云嵌紫芝，峰朵开芙蓉。
林香昼自结，夹道罗长松。
沙广草烟薄，溪深花露浓。
梵岭郁飞鹫，咒潭降毒龙。
闲禽互交语，道侣时相从。
久矣悟空寂，斋心礼金容。
精庐隐暮色，蔬食修珍供。
还憩崖亭上，永怀高人踪。
偈倾一百六十九首
释智朋（宋代）

寒时寒杀，热时热杀。
诸方普请寒暄。双林寒时热杀，
热时寒杀。且非别换条贯，
大士从来头戴冠。
送陈博仲随任琼山学
岑徵（明代）

一叶微茫背穗城，南溟绛帐伴谈经。天涯有父传诗礼，同业无谈识姓名。

官舍春开椰叶密，郡楼秋接海潮平。倦游我亦乘桴客，珍重临歧百感生。
八月二十日自澄赴申浦吴门作
曹家达（清代）

山到虎丘尽，不随江海东。草荒梅福市，花暗莫邪锋。

栖托旧相得，此行途未穷。故园回首望，高下夕阳红。
桂枝香 寄怀白下何次德孝廉
华胥（清代）

新凉时节。怅秣陵潮远，鸣鸡天末。蓼雨颦波，不尽闲愁相接。

断末岂为西风老，伴孤吟、一枝凄绝。雁绳横写，夕阳明处，乱峰残缺。

曾倚艇、春江烟阔。想百尺朱楼，暮帘时戛。燕子身轻，何事不随花月。

乌衣玉尘风流在，尽年年、负他桃叶。几时问渡，秦淮听数，旗亭歌阕。
晚过沙滩有渔举网得鳊鱼二百馀头橙橘正青黄以百钱买橘得十六颗比乡里小差而味酸 其二
王十朋（宋代）

地近荆州见木奴，青黄照眼两三株。百钱买得霜前颗，味带儒酸似老夫。
登坚山寺绝顶真武庙二首 其二
何景明（明代）

同来息心石，不避舍身台。洞里烟云出，窗中日月开。

孤僧绝顶住，游客半空回。不尽登高兴，无人送酒来。
夜雨
陆游（宋代）

人日春犹浅，鸡晨夜向阑。
残缸灯晕小，单枕雨声寒。
难补皇天漏，空思后土乾。
山家尊酒薄，怀抱若为宽。
浣溪沙·墨绿衫儿窄窄裁
黄机（宋代）

墨绿衫儿窄窄裁。翠荷斜?领云堆。几时踪迹下阳台。歌罢樱桃和露小，舞馀杨柳趁风回。唤人休诉十分杯。
青州书事
欧阳修（宋代）

年丰千里无夜警，吏退一室焚清香。青春固非老者事，白日自清闲人长。

禄厚岂惟惭饱食，俸馀仍足买轻装。君恩天地不违物，归去行歌颍水傍。
又灵沟道中
韩维（宋代）

春风来无迹，泱莽天地和。
群生乐时阳，众鸟舞且歌。
嗟尔道旁乐，寒馁独见罗。
短席不自蔽，皮骨撑枯柯。
呼童间所以，口噤不能哦。
所见且如此，况馀生齿多。
吾闻古三代，仁术固匪他。
老幼孤洎疾，饩养平不颇。
斯道久寂寞，吾悲其奈何。
六十六
白居易（唐代）

七十欠四岁，此生那足论。每因悲物故，还且喜身存。

安得头长黑，争教眼不昏。交游成拱木，婢仆见曾孙。

瘦觉腰金重，衰怜鬓雪繁。将何理老病，应付与空门。
岁暮北亭怀子京宛丘二首 其二
宋庠（宋代）

摇落江都城，风尘宛丘道。天涯遥相望，离思何草草。

回泽腾麇䴥，沧洲叫凫鸨。星岁日云徂，在原叹方浩。
自南宁返马龙
桂馥（清代）

两月南宁一日闲，归来倚槛看青山。那知春老无寻处，犹在清阴细草间。
献江淮郡守卢公
李羽（五代）

塞诏东来淝水滨，时情惟望秉陶钧。
将军一阵为功业，忍见沙场百战人。
寒夜吟 其一
钱蕙纕（清代）

江干诸姊妹，此夕正相思。那信寒闺内，孤镫独赋诗。
同王行父李叔操徐象先诸子十日饮作
胡应麟（明代）

懒习干时技，聊同玩世人。华阳宁异代，河朔动经旬。

旅兴先黄菊，乡愁过白蘋。莫教龙剑色，容易射星辰。
访道者
杜崟（宋代）

洞门深锁白云横，幡影坛高夕照明。落叶满阶人语寂，翩然野鹤啄棋枰。
追和厉太鸿秦淮怀古 其四
朱启运（清代）

朱门草没大功坊，燕子归来旧话长。柳色自摇瓜步雨，笛声偏傍板桥霜。

凄清玉匣藏衣地，想像宫车堕马妆。一种兴亡儿女怨，冷烟斜日吊孱王。
寄随州周员外
韩愈（唐代）

陆孟丘杨久作尘，同时存者更谁人。

金丹别后知传得，乞取刀圭救病身。
李丞相读书台
陈勉（明代）

读书台下立多时，极目遥天去鸟迟。古寺久无丹柰树，一床残梦老僧知。
生秋诗用元微之生春诗韵 其十一
弘历（清代）

何处生秋早，秋生鸟思中。莺声寻旧树，燕羽避新风。

拳鹭依芦稳，眠鸥护水融。莫愁时寂寞，转眼入芳丛。
与诸同僚偶会赋八题·华藏竹
苏颂（宋代）

竹性本孤洁，况在只园中。
经年荫华宇，永日吟清风。
心虚大道合，干直贤人同。
雪霜任摧挫，寒姿独青葱。
可举长老退休于西山庵赋西山好以送之
陈著（宋代）

西山好，西山好，
天开画阁胜蓬岛。千峰尽头地脉舒，
万顷如掌岛光抱。清风佳月自时节，
暖翠晴岚互昏晓。逢人大观夙契心，
小筑数閒谋退老。欲归去来不由身，
妙庄严域须手了。平平稳稳经理去，
纖纖悉悉工夫到。栋宇峥嵘巾笠凑，
钟鼓震撼钵盂饱。今日何日满十分，
是空非空归一笑。于戏分付善舞人，
曳锡逍遥忙劫表。老鹤飞迎出山深，
驯龙拜伏候门早。便应管领古烟霞，
何妨评论閒花草。樵歌渔唱如梵呗，
茶约诗盟足吟啸。淡中滋味苦亦甜，
静处风光安是宝。顾我门户虽不同，
如此林泉均所好。霜松雪柏梦相知，
布袜青鞋嗟已耄。西山好，西山好，
世閒何处不是邯郸道。
李得善赋绝句疑为鹿按广韵注鹿云麞属注麞云
周必大（宋代）

麞头安得比麋茸，纹点胎斑更异同。
尔雅昔尝窥郭璞，方言今试问杨雄。
减字木兰花（预作菊词，俾歌之，至时以侑酒）
李处全（宋代）

今年菊早。想到重阳花正好。玉冷金寒。全似东篱挹露看。

色庄香重。直与梅花堪伯仲。待唤渊明。三友相从盖为倾。
樱桃花下有感而作（开成三年春季美周宾客南池者）
白居易（唐代）

蔼蔼美周宅，樱繁春日斜。一为洛下客，十见池上花。

烂熳岂无意，为君占年华。风光饶此树，歌舞胜诸家。

失尽白头伴，长成红粉娃。停杯两相顾，堪喜亦堪嗟。
无题
杨万里（宋代）

坐看胡孙上树头，旁人只恐堕深沟。
渠侬狡狯何须教，说与旁人莫浪愁。
杂诗 其二
吴茝（清代）

招摇犹在北，明河影西沈。徬徨下前除，清风吹衣襟。

露蛩栖衰草，华月明高林。流光入虚室，照我素弦琴。

《大雅》不可作，抗节自哀吟。
喜钱进士习礼除翰林检讨赋此寄之
李昌祺（明代）

清才玉署正相宜，锦字华椷慰所思。霄汉几回劳梦想，酒杯何许共襟期。

小窗残烛怀人夜，斜月疏钟听漏时。知在词垣吟更好，便鸿莫遣寄来迟。
跋遮曲
晁补之（宋代）

君不见鲁中群儿歌跋遮，跋遮跋遮何语耶。
吴歈越吟初不省，恐自塞北传胡笳。
跋遮胡为乐中华，试歌河涨水渐车。河中耕泥春种麻，麻生三岁不开花。
腰菱两角黑如鸦，渔父笑且语。
谁能跋遮舞，君不见前年大旱河草黄。
草中鱼子化飞蝗，又不见往年大雨雨决渠。
渠中朽瓜生老鱼，蝗飞食场榖。
击鼓烦趁扑，我家家具如笋束。
今年梁山挠浊淤，儿无锄麻姑来渔。
荷锄往卖锄，买网空市无。
丁丁斲船斲屋栌，艇子如星唤施罛。
夜唱跋遮曲，群鸣起白凫。
题花叶诗
德宗宫人（唐代）

一入深宫里，无由得见春。题诗花叶上，寄与接流人。
国兴招饮后圃即席赋
陈文蔚（宋代）

主人命酒嫌杯浅，狂客催诗恨句迟。
此放直须诗酒领，十分春色在花枝。
菩萨蛮·平生只被今朝误
陈义（唐代）

平生只被今朝误。今朝却把平生补。重午一年期。斋僧只待时。生人恩义重。两载蒙恩宠。清净得为僧。幽闲度此生。
减字木兰花·诗翁才刃
黄庭坚（宋代）

诗翁才刃。曾陷文场貔虎阵。谁敢当哉。况是焚舟决胜来。三巴春杪。客馆梦回风雨晓。胸次峥嵘。欲共涛头赤甲平。
祠风师酬提刑赵学士见贻
范仲淹（宋代）

先王制礼经，祠为国大事。孟春祭风师，刺史敢有二。

斋戒升于坛，拜手首至地。所祈动以时，生物得咸遂。

勿鼓江海涛，害我舟楫利。昊天六七月，会有雷雨至。

慎无吹散去，坐使百谷悴。高秋三五夕，明月生天际。

乃可驱云烟，以喜万人意。愿君入薰弦，上副吾皇志。

阜财复解愠，即为天下赐。八使重古礼，作诗歌祭义。

诚欲通神明，非徒奖州吏。贤哉推此心，良以警有位。
禅月真堂
杨杰（宋代）

童子依师兰水滨，声名真是碧云人。定中传得阿罗汉，十六身中第几身。
奉同温宫谕移疾寺居之作
严嵩（明代）

九衢车马暗尘氛，仙客西堂卧白云。静爱市朝堪吏隐，胜将泉石与僧分。

澄心夜对莲花水，秘曲朝披贝叶文。独有可人期不至，素琴萝径立斜曛。
江行即事二首 其二
郑岳（明代）

荏苒岁云暮，天涯腊月初。梦中乡路远，病里鬓毛疏。

水落滩逾险，瘴深草未除。独怜梅树发，偏近野人居。
游郭希吕石洞二十咏·桂壑
刘过（宋代）

丛丛万横枝，罗生杂松篁。
不以岩穴幽，岁晚政自香。
通源驿别颜茂才
蔡襄（宋代）

跃马东来不记时，酒醒寒色入征衣。垂杨官道连天去，落日邮亭别我归。
鹧鸪天 题清微道人画兰
陈曾寿（清代）

憔悴空山听雨人，三湘清怨入微颦。玉纤轻点花疑瘦，钏重慵移叶未伸。

芳佩冷，露痕新，微波何事误灵均。心香意蕊难分别，劫堕华鬟又一春。
甘露子一名地蚕
杨万里（宋代）

甘露子，甘露子，
唤作地蚕亦良似。不食柘桑不食丝，
何须走入地底藏。不能作茧不上簇，
如何也蒙赐汤沐。呼我果，
谓之果。呼我蔌，
谓之蔌。唐林晁错莫逢他，
高阳酒徒咀尔不摇牙。
县斋感怀二首 其一
张咏（宋代）

前朝官政似无端，彭泽先生百日还。堪愧崇阳九河客，明时不敢自归山。
后天易吟三十首
方回（元代）

万古未来事，先天逆已知。
卦中无不有，却要后天推。
诗呈同院诸同
张耒（宋代）

邓侯读书室，编简自相依。
胝手焚膏写，疮肩满橐归。
业文从古有，裁句似公稀。
欲挈空虚箧，从君乞贝玑。
邓子诗成癖，全分李杜光。
楚风还屈宋，宫体变齐梁。
蔡子辨焦尾，晁公怀智囊。
三贤方鼎峙，安敢用吾长。
我愧言诗赐，公真好学回。
雠书芝阁上，藏史楚山隈。
把酒论交里，连房校艺来。
知君怀水镜，依赖免遗才。
少林寺观僧演武艺
邓云霄（明代）

游侠队中称剑客，慈悲坛下变魔身。铁拳各展降龙手，金甲何须护法神。
成都王颖盛时里语
佚名（魏晋）

三部司马阶下兵。四部司马尚长明。欲知太平须石鳖鸣。
和范待制秋兴三首 其一
陆游（宋代）

策策桐飘已半空，啼螀渐觉近房栊。一生不作牛衣泣，万事从渠马耳风。

名姓已甘黄纸外，光阴全付绿尊中。门前剥啄谁相觅，贺我今年号放翁。
泊云阳江头玩月
何景明（明代）

扁舟泊沙岸，皓月出翠岭。开窗鉴清辉，照我孤烛冷。

高林散疏光，远渚接馀景。纵横银汉回，三五玉绳耿。

弦望几更易，客行尚殊境。佳期邈山岳，端坐令人省。
河亭戏题
强至（宋代）

黄沙衮衮激洪流，白舫人群杂马牛。
却忆春风湖上月，画船载酒监中游。
和蒋学士新授章服
王建（唐代）

五色箱中绛服春，笏花成就白鱼新。看宣赐处惊回眼，

著谢恩时便称身。瑞草唯承天上露，红鸾不受世间尘。

翰林同贺文章出，惊动茫茫下界人。
伏读秀野刘丈閒居十五咏谨次高韵率易拜呈伏乞痛加绳削是所愿望 其一 秀野
朱熹（宋代）

为怜蘅芷满芳洲，特地临江赋远游。十亩何妨自春色，万缘从此付东流。

静看朝市真儿戏，须信田园是老谋。出处知公有馀裕，未应辛苦谢灵丘。
灵山
曾丰（宋代）

三过灵山总有缘，晓无逗霭晚无烟。
横眠吴楚中央地，高拄东南半壁天。
芝草本为人所上，水晶犹得气之偏。
山灵还有中原意，更为时生十数贤。
苏幕遮
张继先（宋代）

抱孤琴，弹小操。独坐幽轩，尽日无人到。惟乐烟霞长啸傲。明月清风，今古长为道。

识乾坤，知牝牡。懒共尘劳，汨汨争奔走。爱杀高眠消白昼。一任他家，玉兔金乌走。
和李天麟秋怀五绝句
杨万里（宋代）

双井无人后山死，只今谁子定得灯。
老夫言语浑无味，不但秋来面可憎。
忧阕还台次韵和道卿学士终丧归集贤旧职见寄
宋庠（宋代）

解籍书林同遇春，茕茕孤影吊穷尘。
茂陵久卧添迟思，东观重归有戏宾。
争食已惭池鹜饱，忘机更待海鸥亲。
懑然末曲何能续，聊志当年并赋人。
赠蓼庵上人
顾禧（宋代）

曲径通禅室，藜床独著书。
玄心栖物外，高论接皇初。
雨过苔痕淡，窗虚梅影疏。
年年愁作客，为尔一停车。
张子经示所得后湖居士诗及书札想见其人寄意短韵
范浚（宋代）

后湖翰墨真追古，前辈风流独到今。二月书题看六纸，一篇诗律抵千金。

周郎酒里君相得，韦九花间我欲寻。饭颗山头如会遇，慇勤为道仰高心。
题严先生祠堂 其二
陶元藻（清代）

伸足怡然在帝廷，故人忘势帝忘形。封章太史真多事，从此难忘一客星。
大风谣
杨维桢（元代）

大风起，不终朝。
如何三日夜，日日夜夜旋扶摇。
卷水覆我舟，卷土覆我窑。
乌乎太平玉琯将谁调，五日一风不鸣条。
送颜觉赴举
李涉（唐代）

颜子将才应四科，料量时辈更谁过。

居然一片荆山玉，可怕无人是卞和。
晴窗读书自勉
陆游（宋代）

今日雪始晴，遶舍鸟乌乐。
老来少睡眠，虽病亦早作。
岂无案上书，可与共寂寞。
弦歌始风雅，次第窥灏噩。
高明仰河汉，曲折穷脉络。
唐虞诚未远，洙泗亦如昨。
委佩闻都俞，避席承博约。
膏肓幸施砭，幽閟欣纳钥。
天全鲁壁藏，不堕秦火虐。
吾生百世余，其敢负所托！
夜坐有感
汪莘（宋代）

前贤相遇是前程，不见斯人莫误行。
白面书生那解事，只将文字住京城。
满江红 忆远，时蓉滨北游
顾贞立（清代）

雁泣西楼，天亦瘦、惨黄愁翠。消消受、长歌当哭，孤灯泻泪。

典尽消留嫁日衣，醉来却喜书空字。问断肠、吟就是何题，长门句。

屏山静，炉香细。听不了，寒蛩砌。数离愁多少，撑天塞地。

故国迷漫残照外，美人宛在潇湘里。坐闺中、对此可怜宵，人憔悴。
句
徐似道（宋代）

那堪富有千头橘，便可称为四老人。
池鹤八绝句 鸢赠鹤
白居易（唐代）

君誇名鹤我名鸢，君叫闻天我戾天。更有与君相似处，饥来一种啄腥膻。
菊影二首 其二
盛镛（明代）

北窗清景逼黄昏，顾影空怜傲骨存。拂径平添衰草色，盈阶乍骨绿苔痕。

秋深淡久陶公梦，夜静香迷楚客魂。遥忆幽人花下坐，频侵衣袂手重扪。
题盱眙军东南第一山二首
杨万里（宋代）

建隆家业大於天，庆历春风一万年。
廊庙谋谟出童蔡，笑谈京洛慱幽燕。
白沟旧在鸿沟外，易水今移淮水前。
川后年来世情了，一波分护两涯船。
送景星赴乡试
纪坤（明代）

不能随我隐，尔亦自有见。举世尽鸿冥，何日息龙战。

挟策干诸侯，游士吾所贱。读书二十年，当为明廷献。

世事虽靡常，公道此未变。果为珊瑚枝，铁网终能罥。

竖儒守一经，讵足拯离乱。傥可梯青云，或冀理一县。

抚字缓催科，且恤百里患。杯水沃车薪，终胜助以扇。

黄花取次开，老眼摩挲看。此愿果否偿，送尔泪如霰。
卲少卿挽词二首 其一
刘敞（宋代）

湖海青云器，朝廷白首郎。蹉跎遇已晚，零落意仍伤。

屡拥行台节，频腰太守章。东南满遗爱，不独一桐乡。
小师写真请赞
释绍昙（宋代）

眉似帚粗，面如漆墨。人道慈悲，谁知恶毒。蒿篱关猛虎，宽处有威。

笔管养苍龙，直中藏曲。喜臧仓沮，不遇鲁侯。忍伯夷饥，不食周粟。
重别薛华
王勃（唐代）

明月沉珠浦，秋风濯锦川。
楼台临绝岸，洲渚亘长天。
旅泊成千里，栖遑共百年。
穷途唯有泪，还望独潸然。
金缕曲（古岩取后村和韵示余，如韵答之）
刘辰翁（宋代）

一笑披衣起。笑昨宵、东风似梦，韩张卢李。白发红云溪上叟，不韩儿孙年齿。但回首、秦亡汉驶。苦苦渔郎留不住，约扁舟、后日重来此。吾已老，尚能竣。

少年未解留人意。恍出山、红尘吹断，落花流水。天上玉堂人间改，漫欸乃声千里。更说似、玄都君子。闻道酿桃堪为酒，待酿桃、千石成千醉。春有尽，瓮无底。
辛巳夏登翼际山
胡绍鼎（清代）

过桥攀绝巘，冉冉到虚空。石仄下临水，云高微有风。

万家分汉北，一郡出江东。此地何年别，人烟遂不同。
大雨踰旬既止复作江遂大涨一
陆游（宋代）

墙角蚊雷喧甲夜，湿星昏昏出云罅。
临堂仰占久叹吒，悬知龙君未税驾。
行人困苦泥没胯，居人悲啼江入舍。
便晴犹可望秋稼，努力共祷城南社。
南郊大礼诗
王禹偁（宋代）

彩云随步下乾元，雨露新恩洽普天。
四辅首迎丹凤诏，六师齐普廪牺钱。
熙熙品物瞻尧日，习习薰风动舜弦。
商洛贰车当此际，旧朝衣上泪潺湲。
金国贺会应圣节使人到阙集英殿宴致语口号
崔敦诗（宋代）

良月欣临震夙辰，恩涵雨露燕群臣。
遥连汉岳三呼应，徐听虞韶九奏淳。
仙篆萦风浮广殿，卿云擎日护严宸。
奉觞更喜嘉宾会，同祝吾皇万寿春。
莲子
林敏修（宋代）

落尽红裳翠的生，甘泉金铸马蹄轻。中心有意君知否，半是湘妃泪点成。
菩萨蛮
赵彦端（宋代）

绣罗裙上双鸳带。年年长系春心在。梅子别时青。如今浑已成。

心人书幅幅。中有连环玉。不是只催归。要情无断时。
高阳台 自题“绿窗听雨图”
陆茜（清代）

径竹敲寒，庭梧滴翠，六时幽梦难成。烛泪横流，照来瘦影娉婷。

芙蓉镜褪红潮晕，耐这般、凄楚寒更。最无聊，铃语檐前，也自泠泠。

无端几夜秋风雨，听遥遥雁橹，送到秋声。倚著窗儿，怎教挑尽银灯。

新愁旧恨何时了，算多愁、总为多情。尽销魂，一寸眉梢，悄惹轻颦。
次韵杜无逸西园独坐九绝句 其七
傅察（宋代）

身游阛阓间，心在孤云杪。譬如登太山，颇觉天下小。
三门赋附歌
赵冬曦（唐代）

甲负石兮空自奇，客乘查兮何远为。君不见虚舟之泛泛，浩浩乘流而不羁。
丞相荆公挽歌词
陆佃（宋代）

惯识无心有海鸥，行藏须向古人求。皋陶一死随神禹，孟子平生学圣丘。

雕篹想陪清庙食，玉杯应从裕陵游。遥瞻旧馆知难报，绛帐横经二十秋。
万杉寺散珠亭
李纲（宋代）

一派飞泉落坐隅，跳波沸石散成珠。道人谛看空濛际，颗颗圆明定有无。
渔父
史卫卿（宋代）

白头长是醉，湖海不知年。
活业惟耕网，全家祇住船。
荷花同鹭宿，杨柳得鱼穿。
一笛吹明月，朱门谩管弦。
初萤
王洋（宋代）

腐草渐时泽，翩然变化功。
分光衣作炫，乘暗力排空。
自表因存照，虽多不暖风。
偶缘膏火尽，得到兀窗中。
右军复尅二书帖赞
岳珂（宋代）

书摹而唐，故不当印以贞观。
然而涸笔天成，书名云烂，
殆不止而真之乱。彼无别者，
徒欲侈其真而汩以赝。石汰玉出，
泾分渭判，尚考予赞。
友人招赏桂花 其二
张萱（明代）

香从云外月中裁，检点幽芳细细开。始信主人贪佞佛，却从金粟觅如来。
送范漕赴召八绝
洪咨夔（宋代）

急符唤出雅州丁，刀染红巾血雨腥。
定蜀论功谁第一，茗山合着后溪铭。
雨中饮宾旸次前韵二首
方回（元代）

胸中了了讵同科，混合光尘济贯河。
割据市楼才斗大，悬知官酒太灰多。
足相娱乐唯君耳，不少盘旋谓我何。
勿笑诗成欠流丽，予官彩取可弦歌。
再次前韵三首 其一
陈造（宋代）

春事兼回寂寞滨，茅檐背日已书勋。径须引睡携黄奶，未办寻芳命紫君。
十空诗六首 其三 如响
萧纲（南北朝）

叠嶂迥参差，连峰郁相拒。远闻如句咏，遥应成言语。

竟无五声实，谁谓八音所。空成颠倒群，徒迷尘缚侣。

悯哉火宅中，兹心良可去。
寄赵七侍御
李华（唐代）

摇桨曙江流，江清山复重。心惬赏未足，川迥失前峰。

凌滩出极浦，旷若天池通。君阳青嵯峨，开拆混元中。

九潭鱼龙窟，仙成羽人宫。阴奥潜鬼物，精光动烟空。

玄猿啼深茏，白鸟戏葱蒙。飞湍鸣金石，激溜鼓雷风。

雨濯万木鲜，霞照千山浓。草闲长馀绿，花静落幽红。

渚烟见晨钓，山月闻夜舂。覆溪窈窕波，涵石淘溶溶。

丹丘忽聚散，素壁相奔冲。白日破昏霭，灵山出其东。

势排昊苍上，气压吴越雄。回头望云卿，此恨发吾衷。

昔日萧邵游，四人才成童。属词慕孔门，入仕希上公。

纬卿陷非罪，折我昆吾锋。茂挺独先觉，拔身渡京虹。

斯人谢明代，百代坠鹓鸿。世故坠横流，与君哀路穷。

相顾无死节，蒙恩逐殊封。天波洗其瑕，朱衣备朝容。

一别凡十年，岂期复相从。馀生得携手，遗此两孱翁。

群迁失莺羽，后凋惜长松。衰旅难重别，凄凄满心胸。

遇胜悲独游，贪奇怅孤逢。禽尚彼何人，胡为束樊笼。

吾师度门教，投弁蹑遐踪。
拟阮公夜中不能寐诗
鲍照（南北朝）

漏分不能卧。
酌酒乱繁忧。
惠气凭夜清。
素景缘隟流。
鸣鹤时一闻。
千里绝无俦。
伫立为谁久。
寂寞空自愁。
癸水
翟杰（宋代）

癸水绕东城，刀兵不用忧。
须勤疏道力，常使达潮头。
蹈中见过山间 其一
韩淲（宋代）

贵贱曾何在，悲欢孰使然。如君真绝足，奈我已华颠。

勋业谁彝鼎，文章自简编。中原有前辈，吾忆范忠宣。
独步明月山因睹荒凉遂沮游兴
谢榛（明代）

荒山白草路盘盘，却忆仙家倚石栏。落日疏烟秋色好，玉清阁上几回看。
许真君祠
刘攽（宋代）

旧怪神仙事，燕齐得浪传。丹青此堂上，想像为依然。
戏题酒家壁
陆游（宋代）

送了春归又送秋，人间随处寄悠悠。
百年此际成遗老，万里当悠赋远游。
笔力日衰惭阵马，江天岁晚狎冥鸥。
清狂自笑无悠歇，又犯新寒上市楼。
登岳麓法华台岳麓兵火后再已两创惟台为旧物当时住持邻道者物故二十年矣
郑刚中（宋代）

湘西岳麓法华台，四十年中又再来。惟石与松如雅故，问僧并再已尘埃。

区区独恨恩难报，负负无言志已颓。退宿道相愁不寝，四檐春雨杂惊雷。
舟中晚赋
朱熹（宋代）

长风一万里，披豁暮云空。极浦三年梦，扁舟二子同。

离离浮远树，杳杳没孤鸿。若问明朝事，西山晻霭中。
送吴太博赴莆中
杜耒（宋代）

贵为五马只儒酸，都说先生大耐官。
去国十年虽已久，爱君一念不曾寒。
定知前辈如公少，好与今人作样看。
归日不须囊薏苡，以书堪录荔堪乾。
兵书峡
王家仕（清代）

谁将韬略锁崎岖，风后轩皇籍有无。但喜岚光容蜡屐，下求兵有悟《阴符》。

鱼龙阵掩三巴路，风雨灵飞六甲图。何似玉皇香案吏，更探琼笈上清都。
黄季通挽章
曹彦约（宋代）

世务经心早，乡评好弟昆。
但为三径乐，无间一家言。
已作贤关梦，争如藻鉴冤。
霜严中夏发，桑柘老南园。
句
唐梅臞（宋代）

水落一阶翻碎玉。
和云东逸叟画花
庄昶（明代）

乾坤一画本谁无，看到羲爻看禹谟。何处梅花非太极，眼中龙马又河图。

有形万物皆堪我，无水人间不可湖。多少天机言不尽，花枝今夜鸟频呼。
三月晦游道场山宿清公房与成父同行二首
邓文原（元代）

绝顶轩窗纳晚哺，下方灯火听钟鱼。
天连震泽涵元气，地涌浮图切太虚。
凉立松风观石溜，晚寻樵径扣僧庐。
孤亭山麓荒苔积，犹想幽人夜读书。
洗钵罗汉赞
释了惠（宋代）

水落方能石露，有心别无用处。
若问佛法如何，日洗钵盂两度。
由南岩寻北岩谒不二和尚
王世贞（明代）

降陟虽疲迹，眺览用怡心。心怡体自调，支策探道林。

是时春初暮，遥绿结屯阴。一幡飏空表，双树吐缘寻。

初窥但绝壁，缓步得精蓝。开士久杜机，眄睐不能禁。

延我坐芙蓉，啖我以林檎。清梵和流泉，噌吰海潮音。

忽睹西岫景，圆规已半侵。归来愧禽鱼，自得忘高深。
淳祐祭海神十六首
佚名（隋代）

薄昌之泽，派引天潢。
闰娥出入，浩渺微茫。
盖高斯覆，独隔对疆。
我思六合，笔正吉昌。
送苏伯修侍郎赴淮东廉使
贡师泰（元代）

黄金台上受新恩，还向长杨谒至尊。行殿晓寒颁玉节，驿亭春至簇朱轓。

青蒲叶短烟波阔，黄柳枝长雪水浑。别后新诗好相寄，广陵冠盖接都门。
溪山堂三首
王阮（宋代）

地胜年年别，人闲事事幽。
水流萦槛角，山奋入帘钧。
旧好空驰马，新盟但狎鸥。
故人绋得路，何日共兹游。
登点翠亭
陈烓（明代）

砥柱中流亦怪哉，浪花飞雪翠成堆。恍疑平地波涛起，静觉半空风雨来。

窗户动摇亭落影，栏干清润石生苔。谪仙已去东坡远，此地何人共酒杯。
次谢景思韵
曾惇（宋代）

埋没双岩已百年，班班胜事漫流传。
幸陪佳客挥犀尘，实欠倾城舞绣筵。
故老风流寒似铁，月卿英妙笔如椽。
拂衣便欲故山去，复恐眼中无此贤。
汉宫春（庚午岁寿谷翁保相）
陈允平（宋代）

春满芝田，正鹤飞空霭，龟引清涟。祥云满谷缥缈，非雾非烟。莺花燕柳，占年年、三月长安。天气好，新声暖响，东风十二雕阑。

葱茜兽炉香袅，映金貂玉佩，绿鬓朱颜。何妨买花载酒，日日湖边。烟光万顷，凭清闲、才是神仙。芳昼永，珠帘静卷，悠然相对南山。
浴罢
陆游（宋代）

浴罢淡无事，出门随意行。
相如知渴减，叔宝觉神清。
新月参差影，残蝉断续声。
踌蹰遂忘去，风露欲三更。
游潭柘岫云寺即事杂咏得诗六首 其五
弘历（清代）

小轩临绝涧，朝暮写烟霞。近席挹清籁，虚窗碎白纱。

圣纵馀想像，题字走龙蛇。谁演楞伽法，能听倩绿芭。
和太师平章贾魏公咸淳庚午冬大雪遗安抚潜侍
曹元发（宋代）

乾坤满眼尽琪林，擎玉诗传魏国心。
写琰已国天府重，掌琰已国天府重，
掌冰匪愧地官任。三千界内清无际，
数十年来瑞独今。喜雪未几还喜雨，
老农歌舞爱春险。
槿菊
黄庚（元代）

槿菊丛丛绕水涯，深红浅紫映山家。
平生不识春风面，篱落秋深各自花。
中秋月和桃源夫人
陈纯（宋代）

仙源尝误到，羁思正萧然。秋静夜方静，月圆人更圆。

清尊歌越调，仙棹泛晴川。幽意知多少，重重类楚绵。
文宣王及其弟子赞
宋高宗（宋代）

文学之目，名重一时。
为君子儒，作魏侯师。
不要后礼，始可言诗。
假盖小嫌，圣亦不疵。
花犯 又一体 咏鄢陵腊梅花并寄梁曰缉侍御
陈维崧（清代）

一枝枝，未曾经谢，黄时早如子。霜帘捲处。较金缕衣痕，多些香味。

面面圣檀风外缀。萼蹙微笼紫。似昨夜、侯门烛灭，铜盘堆蜡泪。

传闻鄢陵战场多，问花何偏傍，荒城废垒。拈花嗅，形容遍，几番不似。

多分安陵年少客，半醉后、金丸抛叶里。想天上、故人乡梦，惺惺长记此。
寄小弟
许浑（唐代）

江城红叶尽，旅思复凄伤。孤梦家山远，独眠秋夜长。

道存空倚命，身贱未归乡。南望空垂泪，天边雁一行。
孤儿行
佚名（两汉）

孤儿生，
孤子遇生，
命独当苦。
父母在时，
乘坚车，
驾驷马。
父母已母，
兄嫂令我行贾。
南到九江，
东到齐与鲁。
腊月来归，
不敢自言苦。
头多虮虱，
面目多尘土。
大兄言办饭，
大嫂言视马。
上高堂，
行取殿下堂。
孤儿泪下如雨。
使我朝行汲，
暮得水来归。
手为错，
足下无菲。
怆怆履霜，
中多蒺藜。
拔断蒺藜肠肉中，
怆欲悲。
泪下渫渫，
清涕累累。
冬无复襦，
夏无单衣。
居生不乐，
不如早母，
下从地下黄泉。
春气动，
草萌芽。
三月蚕桑，
六月收瓜。
将是瓜车，
来到还家。
瓜车反覆。
助我者少，
啖瓜者多。
愿还我蒂，
兄与嫂严。
独且急归，
当兴校计。
乱曰：
里中一何譊譊，
愿欲寄尺书，
将与地下父母，
兄嫂难与久居。
乌夜啼 秋兴
赵文（宋代）

院静槐阴似水，雨馀蝉语先秋。熟残梅子无人打，金弹满红沟。

又送行人归去，谁怜倦客淹留。画船旗鼓江南岸，人倚夕阳楼。
筑城谣为何石首浃作富城即石首也
靳贵（明代）

朝筑城，民争驰，暮筑城，民忘疲。朝朝暮暮听指麾，役民之力民不知。

倏尔百雉临江湄，盗不敢问矧敢窥。何令尹，来何迟，昔无食，今有鱼。

昔敝裤，今锦裾。富城名不虚，岌岌铁不如，千秋万岁奠我居。
钓台
范成大（宋代）

山林朝市两尘埃，邂逅人生有往来。
各向此心安处住，钓台无意压云台。
金溪道中六首
包恢（宋代）

木落叶栖风，阵阵着肌体。
应忆故园花，欲开为寒止。
杂咏下 西瓜
洪适（宋代）

万里随肤使，分留三十年。甘棠遗爱在，一见一潸然。
东门行二首
戴表元（宋代）

松枝可餐不可久，蕨萁可舂难入手。
书生身业值无年，翰墨千囷不充口。
烟州何客钓寒鱼，江郭谁门倚残柳。
琴台歌管无处寻，惆账东风几回首。
天津感事二十六首
邵雍（宋代）

郏鄏城中同德友，凤凰楼下会中秋。
芳樽倒尽人归去，月色波光战未休。
满庭芳
王子容（宋代）

瑞霭腾空，长庚入梦，挺生名世真贤。荐膺宸眷，移镇日华边。千真民谣载路，薰和气、俱作春妍。须知道，西湖草木，亦自肃成权。

黄堂。开雅宴，酒浮云液，歌倚湘弦。□赐金增秩，入侍甘泉。且向露桃花底，拼沉醉，频举觥舡。祈难老，鬓随柳绿，官共早莺迁。
出郊劝农 其一
王十朋（宋代）

六年四郡劝农耕，自欲归耕尚未成。游宦何如在家好，一廛从此愿为氓。
晚步
邹浩（宋代）

缓步随山径，横前得野塘。倚风荷展玉，带日鹭翘霜。

雾敛都无瘴，天晴却自凉。支筇惬新兴，疑已到江乡。
得家书将去泰州
许传霈（清代）

偏照扬州月，由来十二圆。鱼书迟驿使，乌鸟落江天。

明日扁舟客，长淮一路蝉。忘忧树北堂，也说是归年。
青门将归走笔奉留青门寓学上人精舍而与郡侯友也故诗援上人与郡侯以留行二首 其二
王慎中（明代）

纵有思莼兴，能忘伐木情。垂帘常整暇，下榻自高清。

茉莉花初放，荔枝寔渐成。少须知臭味，归诧里人评。
商妇吟
杨冠卿（宋代）

妾本良家子，嫁作商人妇。
荡子去不归，幽闺长独守。
平生松柏心，岁晚柯叶茂。
飘絮乱因风，肯若道傍柳。
朝来寻侄娣，典衣换春酒。
邮签访水程，去问夫健否。
白面谁家郎，下马清谿口。
却立不肯前，邀妾相先后。
宁知天壤间，贵贱从其偶。
妾身虽同涂，妾心终不负。
妙觉寺三咏 其一 木犀
孙觌（宋代）

霜葩翳老青，粲粲石壁下。琼树一时新，肌冰敌姑射。

光风泛月彩，芳气袭兰麝。幽人三嗅泣，采玩不盈把。

芙蓉强争妍，刻画粉黛假。对之若为容，惭红面如赪。
奉天殿早朝二首 其一
杨基（明代）

双阙翚飞紫盖高，日华云影映松涛。万年青拥连枝橘，千叶红松并蒂桃。

仗以玉龙衔宝玦，佩将金兕错银刀。乍晴风日欣妍美，阖殿齐穿御赐袍。
和袁子才冬日寄怀韵 其二
尹继善（清代）

林园拜赐仰皇情，愧我年衰列上卿。廿载风花看几度，三春桃上喜重生。

山连蓬岛峰还翠，池接昆湖水更清。纵有诗篇忙里得，那如把酒韵同赓。
闻杜宇
贯休（唐代）

咽雨哀风更不停，春光于尔岂无情。

宜须唤得谢豹出，方始年年无此声。
芳树
萧衍（南北朝）

绿树始摇芳，芳生非一叶。
一叶度春风，芳芳自相接。
色杂乱参差，众花纷重叠。
重叠不可思，思此谁能惬。
晚望二首
杨万里（宋代）

万松不掩一枫丹，烟怕山狂约住山。
却被沙鸥恼人损，作行飞去略无还。
秋怀
林逋（宋代）

惠连初拟赋秋怀，病束慵缠几未谐。湿叶堕丹明晚堑，破云拖未露晴崖。

先甘衰落归双鬓，已觉清凉入百骸。试枕离骚校闲品，竹烟杉籁满萧斋。
赠贾司教
柯岳（宋代）

春风桃李绛帐，朝日苜蓿空盘。
王公不志温饱，郑老岂为饥寒。
四月二十日客言兵所不至麦有黑虫食之
方回（元代）

望望遥峰外，行行茂树中。
愁添诗鬓白，旱觉战尘红。
已叹桑无茧，何期麦有虫。
南薰元不改，千古舜弦风。
次韵翁监再来馆中
韩驹（宋代）

归老江湖久自盟，睡馀且复对空枰。重来内阁人初健，惯蹋天街马不惊。

已喜刘歆分七略，尚传韩愈诲诸生。太平润色须公等，应许吾兼吏隐名。
次谏长韵赠严处士
许及之（宋代）

鸢在青天鱼在川，马牛谁络更谁穿。过求敢问君平卜，只问皇家一统年。
乔启仁后园丁香花盛开迟过同赏
黎民表（明代）

君是含香吏，花能作意开。折来方玉蕊，植下向瑶台。

淡薄匀春色，飘零入酒杯。芳菲虽可惜，不是故园梅。
奉和袭美酒中十咏。酒楼
陆龟蒙（唐代）

百尺江上起，东风吹酒香。行人落帆上，远树涵残阳。

凝睇复凝睇，一觞还一觞。须知凭栏客，不醉难为肠。
丁丑年住怀远真儒书院构如是住成赋此记之
李兆洛（清代）

我字莪耳山边宅，迤逦平原带阡陌。清池周匝玉一环，绿筱葱茏竿数百。

锄田灌圃有余暇，插柳栽花遂成癖。可笑无端插腰板，十年宦海心虩虩。

迩时且喜解天韬，无那余辛尚如螫。三径归来幸未荒，数月淹留翻似客。

苦为猪肝寻故人，竟忝皋比据讲席。倦来隐几听咿唔，兴到论文逞胸膈。

院邻官廨错市廛，廊庑周围宽且硕。所居山县不见山，窥牖兀然惟四壁。

一一棂扉向东启，早眠坐受朝阳炙。绕屋循墙出其后，草石纵横地颇隙。

几树安榴撑路断，一勺坳堂秽流积。两峰参差露眉宇，向我不语情脉脉。

眼前有景人莫知，大美弃置天所惜。浚池种树先安排，披草拓基细规画。

连廊作栋架两楹，楹深二寻广十尺。两面安窗状如榭，编竹为椽苇为笮。

涂塈装治阅几旬，匠沸工腾累昕夕。一朝屋就急倚槛，惬意真如旧逋获。

双鬟窈窕来迎侍，俯媚清涟共鲜碧。贴贴新荷镜子圆，垂垂短柳腰肢窄。

隔院分来嘉树阴，赌棋赢得奇僵石。亟移棐几安笔砚，自拂尘床理书籍。

友生问字载酒来，旧侣间招试茶格。相视翻然成一笑，先生无乃为形役。

容身而游亦已矣，居必求安圣斯斥。人说此庐旧姓杨，无凿先生夙词伯。

亭颜片月楼会景，一时结构人啧啧。败址颓垣了无处，数十年来事如弈。

况是栖栖一寓公，底事黄金虚牝掷。人生分定良由天，各养其养适其适。

由来林壑性所耽，易性违情祇成厄。但有即时一杯酒，遑问平生几两屐。

后来者谁吾不知，大块茫茫几今昔。夜来频觉乡梦轻，晓起仍愁诗债迫。

山光旦暮看不定，多少浮云变苍白。
句
谌祜（宋代）

一帆秋水渔歌远，半塔斜阳雁影高。
顾季时仪部左迁光州暂归里中赋此代问
安希范（明代）

八年经再黜，直道自间关。名不随官贬，家因赴谪还。

中原迎紫气，汝颍狎青山。天意高难问，何时有赐环。
题宜春钟清卿清露轩
傅若金（元代）

秋气集太虚，夕光溥高树。
时闻阴液坠，暗识商飚度。
旎旎星动林，英英月霏雾。
凉扃息尘想，幽琴寄元悟。
寂历松上声，逍遥丘中趣。
钧天澹斜景，银汉蔼微素。
古调今所稀，大音谁能喻？仙人饮沆瀣，寿命金石固。
千岁不可期，空歌徒延慕。
水龙吟
龚自珍（清代）

虎头燕颔书生，相逢细把家门说。乾隆丙午，鲸波不靖，凤山围急。

愤气成神，大招不反，东瀛荡坼。便璇闺夜闭，影形相吊，髽子矮，秋灯碧。

宛宛玉钗一股，四十年、寒光不蚀。微铿枕上，岂知中有，海天龙血。

甲子吟钗，壬申以殉，钗飞吟歇。到而今，卷里钗声，如变徵，听还裂。
勉诸生习小学四首 其一
林光（明代）

汗牛充栋博文馀，善学能消几卷书。老我无才敷至教，且将小学劝吾儒。
邺都怀古
尤珍（清代）

风流佳丽魏王都，忆昔雄豪创霸图。邺苑人空花自落，铜台伎霸鸟争呼。

五官事业埋荒陇，七子才名付酒垆。惟有漳河东逝水，年年春涨浴飞凫。
和戴石屏 其一
王伯大（宋代）

赤地我民苦，寸心天我知。元元争救死，凛凛强扶危。

备具先三日，忧端彼一时。倏然返生意，人力岂能为。
将离郊园留示弟侄
许浑（唐代）

身贱与心违，秋风生旅衣。久贫辞国远，多病在家稀。

山暝客初散，树凉人未归。西都万馀里，明旦别柴扉。
寄题紫府普照寺满上人桃花轩
释德洪（宋代）

武陵源深并溪入，无数桃花闹春色。水面红云欲崩坏，波间烂锦光相射。

昔人误行偶见之，归来醉眼眩红碧。秦时鸡犬不闻声，但觉晓窗烟雾白。

那知紫府亦仙源，此华万树烧晴川。少年苾刍谁教汝，照花作意开幽轩。

灵云说悟被花笑，南泉欺客花不言。何如睡足无一事，倚栏红雨春风颠。

愁来想见故山路，未归先作山中篇。
唐律后一首进退格
杨万里（宋代）

旧岁新年来往频，孤標数面便多情。
独将白发三千丈，上到瑶台十二层。
春思
张玉娘（宋代）

玉勒雕鞍燕北春，閒愁空自惜芳尘。杨花入户还飞去，应笑虚帏翠被新。
永乐寺
释龙石（宋代）

江云如镜平，月当秋夜白。
欸乃一声歌，舟中南北客。
已晴复阴
赵蕃（宋代）

云去疑收雨，云来复作阴。
已闻崩涧壑，何止暗园林。
蛙鬭怒何事，鸠鸣非好音。
农心殊闵闵，病体更岑岑。
酬进士秦颙若
李咸用（唐代）

莺默平林燕别轩，相逢相笑话生前。低飞旅恨看霜叶，

曲写归情向暮川。在野孤云终捧日，朝宗高浪本蒙泉。

何劳怅望风雷便，且混鱼龙黩武年。
水调歌头 为冯墨香题自在舟吹笛图
杨芳灿（清代）

烟水渺无际，自在泛轻舟。一声袅袅横竹，隔浦和渔讴。

薄宦三茅山下，旧宅三高祠畔，风月足佳游。閒梦驿桥雨，按拍谱蘋洲。

长干曲，桓家步，尽勾留。据床为作三弄，四座散清愁。

随意含商咀徵，乘兴提鹇挈鹭，踪迹信沈浮。吹彻玉龙曲，浩荡海天秋。
陪周溪园登赏心亭
翁泳（宋代）

建业城楼四面窗，赏心胜处冠南邦。
石头西峙云藏寺，水面南浮月满江。
故国秋深人自老，新河夜遁虏谁降。
高人登眺同怀古，忽有飞来白鹭双。
送程孚叟知归州
苏籀（宋代）

岷江浮万里，吴峤驻弥年。
笑理归艎去，牢愁失眼前。
德门桑梓盛，佳郡鹡鴒联。
委寄参羊陆，宜知备敌先。
黄河五堤咏·月堤
李衍孙（清代）

夹堤与缕堤，直趋无支蔓。有时善因依，一曲作铜堰。

月蹙修眉长，浑睹湘妃怨。
登新平楼
李白（唐代）

去国登兹楼，怀归伤暮秋。
天长落日远，水净寒波流。
秦云起岭树，胡雁飞沙洲。
苍苍几万里，目极令人愁。
荔枝堂夕眺三首
杨万里（宋代）

病骨秋臞怯暮清，凉风偷带北风轻。
迎寒窗隔重糊遍，只放书边数眼明。
早夏游宴
白居易（唐代）

虽慵兴犹在，虽老心犹健。昨日山水游，今朝花酒宴。

山榴艳似火，王蕊飘如霰。荣落逐瞬迁，炎凉随刻变。

未收木绵褥，已动蒲葵扇。且喜物与人，年年得相见。
再和劝学韵
郑清之（宋代）

仕学优于服田力，公仪之家废葵织。诗书为府道德林，乐在藏修洎游息。

浓薰班马有馀香，暗摸曹刘岂难识。插架牙签映隙曛，近竹芸编侵晚色。

诸生竞诧边腹笥，正音如闻孔堂石。从知车马自稽古，须信熊鱼可兼得。

四科褒进惟尚贤，钦想昌黎方读墨。
偈颂一百四十一首
释师范（宋代）

上下三指，彼此七马。
似有心无，半真半假。
乳峰被人问著，五年分疏不下。
阿呵呵，笑倒东村王大姊。
西江月（为赵元父赋雪梅图）
詹玉（宋代）

裉粉轻盈琼靥，护香重叠冰绡。数枝谁带玉痕描。夜夜东风不扫。

溪上横斜影淡，梦中落莫魂销。峭寒未肯放春娇。素被独眠清晓。
寄大理徐郎中（一本大理下有寺字）
罗隐（唐代）

佐棘竟谁同，因思证圣中。事虽忘显报，理合有阴功。

官序诜枝老，幽尘范甑空。几时潘好礼，重与话清风。
读永叔所撰薛云卫碣
梅尧臣（宋代）

文章如涂金，光彩发美器。
所宜玉石间，模写传千祀。
坚坚孝子心，森森柏庭閟。
岂与石麒麟，原傍斗苍翠。
流憩
白玉蟾（宋代）

苍崖万仞倚空寒，一道飞泉泻半山。
到此倚栏聊植杖，少时款款入松关。
倚栏
李龏（金朝）

袅袅朱栏倚细波，绿云相对閟嵯峨。中天车驾曾擒寇，何日楼船定入河。

霁柳午阴随岸远，露桃春色过墙多。黄旗适应东南运，已办箫铙几曲歌。
羁馆相夕读老庄合刻漫赋十章 其一
郭之奇（明代）

霜鬓明朝又几年，春光入岁久相联。眼中得丧人徒尔，梦里乘相世偶然。

吹万不同天可问，混三为一古堪诠。且从齐物园中意，徐探犹龙柱下篇。
寒夜
方回（元代）

薪粲常相迫，衾裘本自单。
至分惊屡改，去住觉俱难。
愁与思妨寐，霜兼雪倍寒。
百年谁一尽，一夕独堪叹。
赠刘叉
姚合（唐代）

自君离海上，垂钓更何人。独宿空堂雨，闲行九陌尘。

避时曾变姓，救难似嫌身。何处相期宿，咸阳酒市春。
柳梢青·茅舍疏篱
杨无咎（宋代）

茅舍疏篱。半飘残雪，斜卧低枝。可更相宜，烟笼修竹，月在寒溪。
宁宁伫立移时。判瘦损、无妨为伊。谁赋才情，画成幽思，写入新诗。
夜坐怀故友
寇准（宋代）

西风起穷巷，众木又凋零。
蕙浦月华白，竹窗灯影青。
故人难重见，邻笛不堪听。
行傍秋池上，孤吟对远星。
见梅有感
曹彦约（宋代）

莫把夭妍等重轻，赋成千韵况难名。
看来好处非因色，敢向春前似有情。
奈老不成三弄笛，济时还拟一杯羹。
清标实用何人可，只合差肩宋广平。
书枕屏
陆游（宋代）

心若冰将释，貌如儿未孩。
青城上官叟，时入梦中来。
满江红（咏砧声）
秦观（宋代）

一派秋声，年年向、初寒时节。早又是、半天惊籁，满庭鸣叶。几处捣残深院日，谁家敲落高楼月。道声声、总是玉关情，情何切。

斗云起，偏激烈。随风去，还幽咽。正归鸿帘幕，栖鸦城阙。闺阁幽人千里思，江湖旋客经年别。当此时、寂寞倚阑干，成愁结。
上赐御制新秋过雨书怀诗且令属和
史浩（宋代）

畏暑却馀威，飙驭临寰海。一雨濯寥空，晴光露精彩。

乾坤陟清凉，居然神观改。俯听林麓间，万汇喧天籁。

便当置蒲葵，暍者得自在。此恩夷夏均，圣德如天大。
庆江检详太夫人
潜放（宋代）

盛事于今苏老泉，郡侯端的是坡仙。
棣华咫尺龙颜近，竞诧皆出孟母贤。
瑞鹤仙（周陆淞韵）
黄中（宋代）

睡馀抛倦枕。忆篆鼎香销，起来慵整。晴光破清冷。正柳横梅淡，染金匀粉。茶瓯隽永。试经行、桐花旧井。记前回、未绿鸥波，近日燕芹青尽。

因省。春风如旧，人面何归，对时伤景。楼高望迥。潮有信，雁无准。任相如多病，沈郎全瘦，都没音尘寄问。便做无、阿鹊频频，可能睡稳。
天马山庄纪兴奉怀马君 其一
朱浙（明代）

岁月焉知汉与秦，桃花开遍武陵春。仙源莫只在平地，圣世还须有逸民。

莽莽丘园三亩宅，悠悠云水百年身。疏狂我已无心久，荷蒉从来是异人。
天宝禁中
赵崇嶓（宋代）

外庭班退寿王归，别有骄儿侍禁闱。
解事老奴宁及远，君恩如许政忘机。
从邻庵求浴
王洋（宋代）

口多屋褊分张窄，堂室斋庖约略分。
春服乍成宜稳贴，浴盂无处集兰薰。
供分清净如沾露，气郁芬芳过食芹。
自引一杯归路稳，从教歌永不成文。
题陆秀夫负帝蹈海图
林景熙（宋代）

紫宸黄阁共楼船，海气昏昏日月偏。
平地已无行在所，丹心犹数中兴年。
生藏鱼腹不见水，死抱龙髯直上天。
板荡纯臣有如此，流芳千古更无前。
濛汜池
杨备（宋代）

春条拂岸柳如金，一鉴澄空照底深。
傍见龙舟赭袍影，分明红日在池心。
绍兴以后祀五方帝六十首
佚名（隋代）

洽礼既陈，谐音具举。
有条斯牲，孔硕为俎。
维帝居歆，介我稷黍。
乐哉有秋，翳神之枯。
题折枝梨花兼实图
朱同（明代）

秋日梨花咏，道园曾有诗。青枝已秋实，白雪尚春姿。

苏子非今梦，杜陵忆少时。不因良友笔，谁重昔贤思。
祷雨木栏堂四首
陈造（宋代）

醮坛烟断金鼎，缺月印天一梳。
想知瞻望云汉，君王寝帐犹虚。
秋日登万岁寺
洪炎（宋代）

山川信美自愁多，岭海穷途可若何。倦客难寻越绝记，畸人但唱郢中歌。

天香不入伊蒲塞，佛水犹开优钵罗。还是浮云韬白日，凤凰台上一经过。
和李宪使
吴泳（宋代）

关上青牛去，林间白鹤归。
月函书味澹，霜浸道根肥。
草树连生色，鱼梁閟杀机。
晚年偏好易，落处是麻衣。
清心镜 兴平郭姑来投全真堂下修行
马钰（金朝）

郭姑姑，男子志。割拚尘清，畏其生死。远本夫、缝合阴门，自古今无二。

慎其终，如其始。自有坚贤，暗中提尔。处无为、清净彻头，同麻姑居止。
愁恨吟
邵雍（宋代）

城里住烟霞，天津小隐家。
经书为事业。水竹是生涯。
恨为云遮月，愁因风损花。
恨愁花月外，何暇更知他。
和致政太师潞国文公赐燕玉津园感恩述怀
王珪（宋代）

玉符初解自逍遥，暂驾安车近九霄。
无限高名齐少室，不言休绩在三朝。
好披云氅呼辽鹤，忽把仙巾换汉貂。
御苑清明开特燕，莫辞仙醴劝金蕉。
仲冬诏追造朝供尚书郎职舟行阻风青泥三首
杨万里（宋代）

江神风伯战方酣，北浪吹翻总向南。
未放人扶下江柁，却教眼看上江帆。
春日游览近郭山水 其二
王廷相（明代）

近山奇绝处，萧洒此攀跻。巳历翠微尽，真堪肥遁栖。

瀑泉喧上界，竹树暗中溪。日暝下山去，苍茫路欲迷。
调笑令·银屏
曾廉（清代）

春雨。春雨。沾润花丛如许。丽人方倚银屏。一见花开动情。情动。

情动。不记胡麻好种。
游山
黄滔（唐代）

洞门穿瀑布，尘世岂能通。曾有游山客，来逢采药翁。

异花寻复失，幽径蹑还穷。拟作经宵计，风雷立满空。
呈李书史四首
王梦应（宋代）

火龙骑日雪飞空，劲草亭亭不见风。
臣亮南阳今未老，一锄云碎日犹红。
诗赠晚学李君
邢仙老（宋代）

人稀境尽绝尘埃，野客寻源或到来。
怪石结成真洞府，乱山堆就假楼台。
久穷至理难期老，独放真机学未该。
得共山翁话虚寂，不妨岩下且徘徊。
次韵外舅黄虞卿为爱山园好八首 其三
喻良能（宋代）

为爱山园好，年年草色新。醉眠攲柳幄，吟坐俯苔茵。

栗里风烟古，樊川花木春。谁云无伴侣，对影共三人。
梅花
张问陶（清代）

腊尾春头放几枝，风霜雨露总无私。
美人遗世应如此，明月前身未可知。
照影别开清净相，传神难得性灵诗。
万花何苦争先后，独自能香亦有时。
柳梢青
张元干（宋代）

小楼南陌。翠軿金勒，谁家春色。冷雨吹花，禁烟怯柳，伤心行客。

冷年百万呼卢，拥越女、吴姬共掷。被底香浓，尊前烛灭，如今消得。
奉归柳塘潘希白诗藁
赵汝回（宋代）

织柳缝花雅道衰，将题锦卷复敲推。
夜寒吟苦冰澌合，境寂心融造化来。
斸石昆仑携玉下，乘槎河海到天回。
今时古调何人爱，东野长江在夜台。
寄张舍人
华岳（宋代）

万冤无计彻天衢，三尺金科谩卷舒。
公不戴星驰驷马，民将指卷就枯鱼。
黄常宴妓不加意，丹陛虑囚空有书。
见说群乌广瞻听，如何公论尚踌躇。
和霁芸二弟新秋感怀之作
吴芳培（清代）

曲肱欹卧小园东，宝鸭香残午篆空。热不因人荷上露，惠而好篆竹间风。

睡魔每到愁城伏，诗将全凭酒地雄。尽日扪心思往事，寒镫夜雨与谁同。
春圃六言三首
刘子翚（宋代）

小冻犹残柳雪，新□□□□□。
□□□□□□，□酒时须一中。
木芙蓉
宋祁（宋代）

芙蓉本作树，花叶两相宜。
慎勿迷莲子，分明立券辞。
赠元载歌妓
杨炎（唐代）

雪面淡眉天上女，凤箫鸾翅欲飞去。

玉山翘翠步无尘，楚腰如柳不胜春。
赠李安抚
徐伉（宋代）

尚书八座贵，大使十州雄。
欲得疮痍痤，先怜杼轴空。
仁民兼爱物，时雨及春风。
淮西赵漕子固挽诗
虞俦（宋代）

疏搞廷臣右，经传弟子行。
江淮归德政，蛮貊诵文章。
世路风波恶，仙家日月长。
西林曾有约，楚挽莫凄凉。
颍州道中阅邸报读弇山中丞辟雍诗及留漕疏稿喜而有作 其二
孙星衍（清代）

千年城费五年筹，廿万粮加卅万留。一疏特恩倾四海，重臣从古镇中州。

云霄作事皆垂史，风月他时好上楼。我趁政成初入洛，龙门百尺拟同游。
妙香院僧堂后路直临溪石台古松蟠其上松之下
赵蕃（宋代）

台高十丈独株松，下有仙人旧履踪。
三十二窠丹灶在，亦云数目应龟峰。
寄宿隐静东轩轩外竹引飞泉落地中隔窗闻之如秋雨泻檐声
张纲（宋代）

踏残西日寄僧房，一炷炉熏秋夜长。谁作响泉喧客枕，梦回攲听雨淋浪。
僻居得关曼贞远寄用韵以迓之
陶益（明代）

庄家竹埤远近诃，沽酒树下对渔蓑。觉坐班荆市井隔，闻歌子渔离违多。

书札昔负几回约，旆旌今能千里过。褰帏散帙喜不寐，月白纷纷悬薜萝。
浪淘沙 题情
高濂（明代）

心事乱如麻。由我由他。平分只尺是天涯。不了不休长短恨，尽为君家。

流水共飞花。负却年华。夜深低祝月儿斜。银汉鹊挢何日渡，了却嗟呀。
出真州
文天祥（宋代）

琼花堂上意茫然，志士忠臣泪彻泉。
赖有使君知义者，人方欲杀我犹怜。
履道见和复答之十首 其三
释德洪（宋代）

曾约还康山，披蓑共春锄。东林缚我屋，西崦置子庐。
游春辞二首
王涯（唐代）

曲江丝柳变烟条，寒骨冰随暖气销。
才见春光生绮陌，已闻气乐动云韶。

经过柳陌与桃蹊，寻逐风光著处迷。
鸟度时时冲絮起，花繁衮衮压枝低。
刘后溪和雁湖即事诗十绝见示次韵
洪咨夔（宋代）

金谷人家大谬悠，春江自理送穷舟。
渔人拍手从旁笑，淡饭粗衣过即休。
天台风洞歌
吴瑄（清代）

我来天台春已暮，探奇乱踏天台路。山腰怪石耸嶙峋，虎豹虬龙仅容步。

侧身更向绝顶行，历尽崎岖渐坦平。危桥尽处有奇窟，耳畔号呼风作声。

山中老人为余说，是名风洞殊奇绝。吹嘘四序岭头云，解释三伏怀中热。

邀我攀藤入洞中，苍松几树影摩空。洞前芳草芊芊绿，洞口山花故故红。

乘闲偶坐松阴下，一枕羲皇正潇洒。倏忽风吹梦渐回，千层碧涧潺湲泻。

长啸一声天地清，洞门人去白云生。何时重与山人约，不负松风梦里情。
记前辈语
陆游（宋代）

畴昔见诸老，从客闻至言。
马非求路寝，木岂愿牺尊。
卧起数椽屋，啸歌三亩园。
人生正应尔，云梦不须吞。
寄薛克勤
许景衡（宋代）

高才犹佐古诸侯，樽俎时时好献酬。万物也知皆有役，此身安得不言休。

烹鲜未觉民难治，炊黍犹忻客少留。会看曲台须旧德，讨论文物尽从周。
奉和李相公早朝于中书候传点，偶书所怀奉呈
吕温（唐代）

禁门留骑吹，内省正衣冠。稍辨旗常色，尚闻钟漏残。
九天炉气暖，六月玉声寒。宿雾开霞观，晨光泛露盘。
致君期反朴，求友得如兰。政自同归理，言成共不刊。
准绳临百度，领袖映千官。卧鼓流沙静，飞航涨海安。
尽规酬主意，偕赋代交欢。雅韵人间满，多惭窃和难。
白下驿饯唐少府
王勃（唐代）

下驿穷交日，昌亭旅食年。
相知何用早，怀抱即依然。
浦楼低晚照，乡路隔风烟。
去去如何道，长安在日边。
题金华方韶卿在雅堂
连文凤（宋代）

钟仪作楚奏，庄舄吟越声。土风固尔殊，心事终当明。

韶濩久不伦，矧复英与茎。正声何寥寥，淫哇鸣纵横。

世有知音人，恻恻闻若惊。抱器入河海，泯默怀幽贞。

掩泣望西狩，素王不复生。怆然鼓一曲，聊以舒此情。

一鼓草木震，再鼓山岳清。我耳非子期，顾我一再倾。

何当登斯堂，酌酒歌鹿鸣。
秋日郊居
陆游（宋代）

鱼咸满缶酒新篘，处处吴歌起陇头。
上客已随新雁到，晚禾犹待薄霜收。
叠石
释元肇（宋代）

澄彻池光上，嵷巃相对闲。谁将太湖石，叠作小庐山。

种树蟠春长，栽花带土悭。当时真隐者，只在篆烟间。
失调名
佚名（宋代）

晚赵倦梳妆。
句
胡镗（宋代）

贫居三不往，薄宦两无求。
和奇父叔夏雪五首
胡寅（宋代）

善游不必慕阎敖，避雨休寻夏后皋。
共喜九天羲驭整，要登千后祝融高。
交情自分居龙尾，酒算何妨剧蝟毛。
闻道雷池尚残雪，且携茗碗罢壶醪。
荷叶杯 其一
杨慎（明代）

枕上一声鸡唱。天亮。好梦忽惊残。锦帐香消翠被单。

寒么寒。寒么寒。
句 其一
胡君防（宋代）

避世一处士，传家三诏书。
和白玉蟾韵
释元肇（宋代）

蓬莱仙客兴无酬，汗漫来游海上州。明月满山歌踏踏，红尘入上笑休休。

钓竿不用空遮日，诗句时能一掉头。醉后抱琴归去也，人间知是几春秋。
浮邱宴集
霍尚守（明代）

七日留仙岛，相看叹转蓬。瑶池寒色满，丹井紫烟丛。

何处来山简，高怀并孟公。笙歌天上落，兴剧月明中。
盛陶索诗录近作数篇以长句将之
刘挚（宋代）

太白溪边思会遇，九华峰下共登临。高楼一别江南醉，几岁同为塞北吟。

漳浦旧怀多感慨，建安遗响未销沈。言虽穷苦君能听，试写孤音入夜琴。
鹤鸣
佚名（先秦）

鹤鸣于九皋，声闻于野。鱼潜在渊，或在于渚。乐彼之园，爰有树檀，其下维萚。它山之石，可以为错。
鹤鸣于九皋，声闻于天。鱼在于渚，或潜在渊。乐彼之园，爰有树檀，其下维榖。它山之石，可以攻玉。
夏日同官会饮白鹤寺双瀑亭李道济作诗纪事因
吴芾（宋代）

嗟予好泉石，所至穷幽胜。
年来堕尘埃，复苦炎热盛。
赖有古招堕，相去不步仞。
何时供燕游，庶以息喧竞。
山僧结虚亭，潇洒净如镜。
双瀑从天来，景物更幽迥。
栏楯溢波光}，清凉殊可凭。
复幸僚友贤，雅与山川称。
得暇倾尊罍，相从尽豪俊。
令尹如子文，去就亡喜愠。
贰邑不负丞，所蓄金玉润。
耿侯固坦夷，赵子亦纯正。
盍簪已足乐，况复有名酝。
酒酣人意适，坐久天宇静。
踏月各言归，清风远相趁。
君诗继踵来，敏捷过于瞬。
中复含妙理，不理写幽兴。
读罢愈惊人，痴坐不知暝。
援笔强续貂，安能继高咏。
过金口市江中有渚名鲤鱼甲渚上有芦花连日遇逆风舟以寸进挽舟者行芦中成四绝 其四
王十朋（宋代）

江神不借一帆风，急水难收寸进功。攲枕高眠真有愧，挽舟人在荻花中。
鸡山十景 其七 太子玄关
徐弘祖（明代）

菡萏亭亭倒影摩，淩空忽透枕中符。崆峒无迹潜翻岛，阆苑有天常在壶。

影入循环双窍迥，座归呼吸一身孤。从兹脱尽人间滓，两腋风生骨欲苏。
江北梅开殊晚和林实之别驾韵
孙应时（宋代）

楚江横月一枝明，想见江南半落英。
等是春风有先后，不妨调鼎看功成。
焚香夜读
安治（清代）

一炉冉冉夜沉沉，妙处工夫静处寻。开卷长吟先辟蠹，闻香妙悟倍清心。

鼎浮烟篆芸窗细，味到英华玉漏深。添得龙涎留活火，青灯照处惜分阴。
浣溪纱 其二
陈锐（清代）

一去燕台暗恨生。词人几辈似晨星。也知乔木厌谭兵。

拨瓮浮蛆新世界，看花啼鸟旧心情。铜仙清泪为谁倾。
雨中过陆家园
张至龙（宋代）

斜搭秋千窗半扃，行人屐送隔墙声。
群花相倚啼妆面，苦不催晴怨懒莺。
留别子羽七绝句
张红桥（明代）

衾寒翡翠怯秋风，郎在天南妾在东。
相见千回都是梦，楼头长日妒双鸿。
赋得不及古人玩芳草寄林紫君四首 其三
谢元汴（明代）

芙蓉木末吹参差，鳏凤雌龙喟碧涯。树介孤生无侧理，女贞内碧自秋怀。

涉溪以远虎三笑，逃竹于幽绿一斋。采秀樊桐今已矣，劳将酒脯祭文霾。
郊庙歌辞。享太庙乐章。大明舞
佚名（唐代）

赤精乱德，四海困穷。黄旗举义，三灵会同。

旱望春雨，云披大风。溥天来祭，高祖之功。
岐下寓居见槐花落因寄从事
吴融（唐代）

才开便落不胜黄，覆著庭莎衬夕阳。只共蝉催双鬓老，

可知人已十年忙。晓窗须为吟秋兴，夜枕应教梦帝乡。

蜀国马卿看从猎，肯将闲事入凄凉。
水调歌头·寄我五云字
辛弃疾（宋代）

严子文同傅安道和前韵，因再和谢之。

寄我五云字，恰向酒边来。东风过尽归雁，不见客星回。闻道琐窗风月，更著诗翁杖履，合作雪堂猜。岁旱莫留客，霖雨要渠来。
短檠灯，长剑铗，欲生苔。雕弓挂无用，照影落清杯。多病关心药裹，小摘亲鉏菜甲，老子政须哀。夜雨北窗竹，更倩野人栽。
又即事四首
刘克庄（宋代）

塞氛未静铁衣寒，愁绝江南庾子山。
谁使石郎捐一道，仅闻柴氏复三关。
西当太白馀孤垒，北望神州隔几寰。
犹忆楼船建黄钺，夕烽明灭照龙湾。
赋张袁州隐斋三首
度正（宋代）

齐王非爱牛，厉人非爱子。
秉彝未殄灭，生意不可已。
傥能克其未，万物均一体。
胡为隔形骸，强自分彼此。
达人有大观，俯仰尽天理。
从渠美与恶，不与我愠喜。
敬问何以然，请先事克己。
送致明之高沙三首
刘子翚（宋代）

不梦清淮鬓欲凋，因君行色意飘飘。
铁头船子旧游处，三尺霜鳞镜面跳。
仓前村民轮麦行：
张耒（宋代）

场头雨干场地白，老穉相呼打新麦。
半归仓廪半输官，免教县吏相催迫。
羊头车子毛巾囊，浅泥易涉登前冈。
仓头买券槐阴凉，清严官吏两平量。
出仓掉臂呼同伴，旗亭酒美单衣换。
半醉扶车归路凉，月出到家妻具饭。
一年从此皆闲日，风雨闭门公事毕。
射狐罝兔岁蹉跎，百壶社酒相经过。
白面渡
华岳（宋代）

系船白面问溪翁，名不虚传说未通。
祗恐当年溪上女，浣纱时节懒匀红。
次韵呈支茂先贤良
许及之（宋代）

烟蓑不尽四山青，古道长将古意评。辟谷久知疏药裹，纂言今见满书檠。

尧年请祝新抛隐，宋范争抄近荐名。圣世埋光那可得，清台恰奏少微明。
和黄几叔墨梅二绝
洪咨夔（宋代）

六月夜窗留取看，霜风萧飒堕林端。
问渠底事青青晚，耻上寻常桃李盘。
菩提树
陈子升（明代）

人见菩提树，亦有菩提想。此树无人时，飕飕千叶响。
汾阴十首 其六 太宗配坐酌献用《博安》。
郊庙朝会歌辞（宋代）

报功厚载，祀事惟明。思文烈考，道济群生。侑神定位，协德安平。

馨洁并荐，享于克诚。
点绛唇
张抡（宋代）

花满名园，万红千翠交相映。昼阑幽径。行乐迷芳景。

惟有幽人，不与浮华竞。便幽静。兴来独饮。花下风吹醒。
同赋梅花十二题·雨中
王铚（宋代）

水泛残香不可寻，更堪烟雨锁花心。
祗知赐浴恩波重，未识和戎怨泪深。
慈竹平安谣为钱楞仙太史作
何栻（清代）

婴儿抱母，稚笋抱竹。齿龀发角，新篁解箨。一节一节，笋离竹立，一步一步，子离母去。

一步千里，千愁一喜。母之心有如此。潘岳舆，姜维书，刘惔屩，温峤裾。

子之心，将何如。山川壮哉游子游，倚闾望思春复秋，高第通侯白母头。

长跪读母书，先审平安字。肠转车轮背生刺，始知功与名，不是天伦事。

修篁修篁汝有枝，汝今何如新笋时，新笋不离慈竹慈。
江神子·癸亥陈和叔会于赏心亭
张舜民（宋代）

七朝文物旧江山。水如天。莫凭阑。千古斜阳，无处问长安。更隔秦淮闻旧曲，秋已半，夜将阑。
争教潘鬓不生斑？敛芳颜。抹幺弦。须记琵琶，子细说因缘。待得鸾胶肠已断，重别日，是何年？
醉中示梅山弟二首
陈著（宋代）

夜镫曾醉藕花凉，{上竹下锂}担归来雨亦香。
閒里不妨长聚首，人生能得几斜阳。
小重山
齐之鸾（明代）

清角悲笳响遏云，平催凉月上、白纷纷。塞垣砧杵小城闻，心铁石、谁解叹离群。

银烛水沈熏，引杯嫌独醉、但微醺。参辰何事各天分，弹铗起、台斗气氤氲。
和率斋王廉使三首 其三
刘鉴（宋代）

试手东风第一杯，一番人物萃欧梅。曳裙昔惮王门峻，振铎今逢孔席开。

送酒马军江上去，持书驿使陇头来。斯文未坠重增气，燕饭犹胜愧有台。
次韵稼隐上徐云岫喜复贡举
方一夔（宋代）

天阙谁推破旱雷，蚁封鼠壤一时开。云飞远岫无心出，春逐行人有脚来。

桂窟旧游空雨露，棘闱前度没蒿莱。短衣傥逐前麾去，解向淮头破贼回。
钱德远判县与母同生日
释宝昙（宋代）

西风一奏近闻韶，丹凤将雏下九霄。
忽忆山川缠锦绣，又传歌吹杂蒭荛。
扶携共醉瑶池日，鼓舞同升玉帝朝。
一等壶中人不老，下方鹏鷃}亦逍遥。
瞻云街 其二
胡星阿（清代）

瑶窗屈曲倚崇阿，金染斜阳碧染莎。帘幕晓寒鸠雨细，池塘春染燕泥多。

桂旌冉冉迷湘竹，莲步盈盈隔汉波。为问画楼西畔路，花香月色近如何。
题朱元良友琴图手卷
叶颙（元代）

彼此虚怀七尺躯，同音相和久相知。坐看峰顶云飞处，话到江空月落时。

遇得意来俄断绝，到无声际忽清奇。胸中多少惊人句，不是桐君合语谁。
铜官道中二首 其一
陈造（宋代）

人家自瀹新茗，山路行冲翠岚。今日供人行李，向来梦里江南。